PATVIRTINTA

Tauragės r. Skaudvilės gimnazijos direktoriaus 2017 m. vasario 1 d.

įsakymu Nr. V-27

**TAURAGĖS R. SKAUDVILĖS GIMNAZIJA**

**KLASĖS AUKLĖTOJO PAREIGYBĖS APRAŠYMAS**

**Nr. 6**

**I. BENDROJI DALIS**

1. Tauragės r. Skaudvilės gimnazijos klasės auklėtojas yra priskiriamas specialistų grupei.

2. Pareigybės lygis – klasės auklėtojas priskiriamas A2 lygio pareigybei.

3. Pareigybės paskirtis: telkti klasės bendruomenę, kurią sudaro mokiniai, jų tėvai (globėjai, rūpintojai), mokytojai bei pagalbos mokiniui specialistai, dirbantys su klase, ir jai vadovauti. Koordinuoti ir organizuoti vadovaujamos klasės veiklą.

4. Pareigybės pavaldumas: pavaldus gimnazijos direktoriui ir direktoriaus pavaduotojui ugdymui.

**II. SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

5. Klasės auklėtojas, einantis šias pareigas, turi atitikti šiuos specialiuosius reikalavimus:

5.1. turėti aukštąjį universitetinį ar jam prilygintą išsilavinimą, pedagogo kvalifikaciją;

5.2. gerai mokėti lietuvių kalbą, jos mokėjimo lygis turi atitikti teisės aktais nustatytų valstybinės kalbos mokėjimo kategorijų reikalavimus;

5.3. turi turėti galiojančią sveikatos medicininio patikrinimo pažymą, kuri leidžia atlikti tą darbą.

5.4. mokėti naudotis informacinėmis technologijomis;

5.5. mokėti savarankiškai planuoti ir organizuoti savo veiklą, spręsti iškilusias problemas ir konfliktus, dirbti komandoje;

5.6. žinoti švietimo teikėjų veiklą reglamentuojančius Lietuvos Respublikos įstatymus, Vyriausybės nutarimus, Lietuvos Respublikos švietimo ir mokslo ministro įsakymus bei kitus teisės aktus ir juos taikyti praktiškai;

6. Klasės auklėtojas privalo vadovautis:

6.1. Lietuvos Respublikos įstatymais ir poįstatyminiais aktais;

6.2. Lietuvos Respublikos Vyriausybės nutarimais ir kitais Lietuvos Respublikoje galiojančiais norminiais aktais, reglamentuojančiais biudžetinių įstaigų veiklą, darbo santykius, darbuotojų saugą ir sveikatą;

6.3. gimnazijos vidaus darbo tvarkos taisyklėmis;

6.4. darbo sutartimi;

6.5. šiuo pareigybės aprašymu bei kitais gimnazijos dokumentais (įsakymais, potvarkiais, nurodymais, taisyklėmis ir pan.).

**III. ŠIAS PAREIGAS EINANČIO DARBUOTOJO FUNKCIJOS**

7. Klasės auklėtojas turi žinoti ir atlikti šias funkcijas:

7.1. rūpintis mokinių asmenybės ir socialiniu ugdymu bei branda;

7.2. burti klasėje dirbančius mokytojus ir kitus specialistus (bibliotekininkus, psichologą, specialiuosius pedagogus, logopedus, socialinius pedagogus, visuomenės sveikatos specialistą, papildomojo ugdymo organizatorių ir kt.) klasės mokinių ugdymui planuoti ir derinti;

7.3. stengtis pažinti mokinių polinkius, poreikius, interesus; siekti, kad mokiniai dalyvautų svarstant ugdymo turinį, formas ir metodus;

7.4. domėtis ir rūpintis mokinių sveikata, jų sauga, padėti jiems reguliuoti darbo ir poilsio rėžimą, puoselėti sveiką gyvenseną;

7.5. padėti mokiniams formuotis vertybines nuostatas, ugdyti mokinių pilietiškumą, gebėjimą vadovautis demokratiniais bendravimo principais;

7.6. bendrauti su kiekvienu mokiniu ir jo šeima, informuoti tėvus (globėjus, rūpintojus) apie jo mokymąsi ir elgesį, neatidėliojant išsiaiškinti gimnazijos nelankymo priežastis;

7.7. suteikti mokiniui reikiamą pagalbą pastebėjus, kad jo atžvilgiu taikomas smurtas, prievarta, seksualinis ar kitokio pobūdžio išnaudojimas, ir apie tai informuoti gimnazijos direktorių;

7.8. padėti mokiniams spręsti iškylančias psichologines, bendravimo, mokymosi ir kitas problemas;

7.9. integruoti specialiųjų ugdimosi poreikių turinčius ugdytinius į klasės bendruomenę;

7.10. organizuoti auklėjamuosius renginius (klasės valandėles, išvykas, ekskursijas, etinius pokalbius, specialistų paskaitas, konkursus, šventes, muges, vakarones, viktorinas ir kt.) ir atsakyti už ugdytinių saugumą išvykos ar organizuoto renginio metu;

7.10. padėti mokiniams pasirinkti tolesnę mokymosi ar veiklos sritį;

7.11. ne rečiau kaip kartą per trimestrą rengti vadovaujamos klasės ugdytinių tėvų (globėjų,rūpintojų) susirinkimus ir kartu su jais dalyvauti bendruose mokinių tėvų (globėjų, rūpintojų) susirinkimuose;

7.12. kontroliuoti ugdytinių pamokų lankomumą, stebėti jų elgesį, pasiekimus ir kitų pareigų vykdymą, apie tai nuolat informuoti tėvus (globėjus, rūpintojus), reguliariai teikti socialiniam pedagogui informaciją apie gimnazijos nelankančius klasės mokinius, prireikus apie ugdytinių elgesį informuoti gimnazijos administraciją ir imtis adekvačių prevencijos priemonių, siekiant išspręsti įvairaus pobūdžio mokinių problemas;

7.13. prireikus lankyti ugdytinius namuose;

7.14. laiku tvarkyti vadovaujamos klasės ugdytinių dokumentus (sutartis, bylas, mokinio

pažymėjimus, sveikatos pasitikrinimo pažymas, išsilavinimo pažymėjimus ir kt.);

7.15 instruktuoti klasės ugdytinius saugaus elgesio klausimais ie teikti informaciją atsakingam direktoriaus pavaduotojui ugdymui;

7.16. kaupti vadovavimo klasei patirtį ir ją skleisti gimnazijoje bei už jos ribų;

7.17. vykdyti kitas teisės aktų nustatytas ar gimnazijos direktoriaus įsakymu priskirtas funkcijas, kitus nenuolatinio pobūdžio pavedimus pagal priskirtą kompetenciją.

**IV. ATSAKOMYBĖ**

8. Klasės auklėtojo atsakomybė:

8.1. vykdyti Lietuvos Respublikos įstatymus, kitus teisės aktus, gimnazijos nuostatus, laikytis gimnazijos vidaus ir darbo tvarkos taisyklių, mokytojo etikos normų;

8.2. tinkamai atlikti priskirtas funkcijas, gimnazijos direktoriaus pavedimus;

8.3. užtikrinti asmens duomenų apsaugą teisės aktų nustatyta tvarka.

9. Mokytojas už savo pareigų nevykdymą ar netinkamą vykdymą, dėl jo kaltės padarytą žalą atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Su pareigybės aprašymu susipažinau ir sutinku \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas, vardas, pavardė)